title: 2011/663/: Rozhodnutie Rady zo 16. júna 2011 o podpise v mene Únie a predbežnom vykonávaní Dohody medzi Európskou úniou a vládou Indonézskej republiky o určitých aspektoch leteckých služieb#Dohoda medzi Európskou úniou a vládou Indonézskej republiky o určitých aspektoch leteckých služieb

text:
               8.10.2011

               SK

               Úradný vestník Európskej únie

               L 264/1

         ROZHODNUTIE RADY
   zo 16. júna 2011
   o podpise v mene Únie a predbežnom vykonávaní Dohody medzi Európskou úniou a vládou Indonézskej republiky o určitých aspektoch leteckých služieb
   (2011/663/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 5,
   so zreteľom na návrh Európskej komisie,
   keďže:

               (1)

               Rada svojím rozhodnutím z 5. júna 2003 poverila Komisiu, aby začala rokovania s tretími krajinami o nahradení určitých ustanovení v platných dvojstranných dohodách dohodou na úrovni Únie.

               (2)

               Komisia v mene Únie dojednala dohodu s vládou Indonézskej republiky o určitých aspektoch leteckých služieb („dohoda“) v súlade s mechanizmami a smernicami uvedenými v prílohe k rozhodnutiu Rady z 5. júna 2003.

               (3)

               Dohoda by sa mala podpísať a predbežne vykonávať s výhradou jej uzavretia,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Dohody medzi Európskou úniou a vládou Indonézskej republiky o určitých aspektoch leteckých služieb (ďalej len „dohoda“) s výhradou uzavretia tejto dohody.
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) oprávnenú(-é) podpísať dohodu v mene Únie s výhradou jej uzavretia.
   Článok 3
   Kým dohoda nenadobudne platnosť, bude sa uplatňovať predbežne od prvého dňa prvého mesiaca nasledujúceho po dni, keď si strany navzájom oznámia ukončenie postupov potrebných na tento účel (1).
   Článok 4
   Týmto sa predseda Rady splnomocňuje vydať oznámenie podľa článku 8 ods. 2 dohody.
   Článok 5
   Toto rozhodnutie nadobúda účinnosť dňom jeho prijatia.

      V Luxemburgu 16. júna 2011

            Za Radu

            predseda

         VÖLNER P.

      (1)  Dátum, od ktorého sa bude dohoda predbežne vykonávať, uverejní generálny sekretariát Rady v Úradnom vestníku Európskej únie.

      DOHODA
      medzi Európskou úniou a vládou Indonézskej republiky o určitých aspektoch leteckých služieb
      EURÓPSKA ÚNIA ďalej len „Únia“
      na jednej strane a
      VLÁDA INDONÉZSKEJ REPUBLIKY ďalej len „Indonézia“
      na strane druhej,
      ďalej len „strany dohody“,
      BERÚC NA VEDOMIE, že medzi niektorými členskými štátmi Únie a Indonéziou boli uzavreté dvojstranné dohody o leteckých službách, ktoré obsahujú ustanovenia v rozpore s právom Únie,
      POZNAMENÁVAJÚC, že Únia má výlučnú právomoc v súvislosti s niektorými aspektmi, ktoré môžu byť zahrnuté v dvojstranných dohodách o leteckých službách medzi členskými štátmi Únie a tretími krajinami,
      POZNAMENÁVAJÚC, že podľa práva Únie leteckí dopravcovia Únie usadení v členskom štáte majú právo na nediskriminačný prístup k letovým trasám medzi členskými štátmi Únie a tretími krajinami,
      SO ZRETEĽOM na dohody medzi Úniou a určitými tretími krajinami, ktoré štátnym príslušníkom týchto tretích krajín umožňujú získať vlastníctvo leteckých dopravcov s licenciou v súlade s právom Únie,
      UZNÁVAJÚC, že určité ustanovenia dvojstranných dohôd o leteckých službách medzi členskými štátmi Únie a Indonéziou, ktoré sú v rozpore s právom Únie, sa s ním musia zosúladiť s cieľom vytvoriť pevný právny základ pre letecké služby medzi Úniou a Indonéziou a zachovať kontinuitu týchto leteckých služieb,
      BERÚC NA VEDOMIE, že podľa právnych predpisov Únie leteckí dopravcovia v zásade nesmú uzatvárať dohody, ktoré môžu ovplyvniť obchodovanie medzi členskými štátmi Európskej únie a ktorých cieľom alebo účelom je zabrániť hospodárskej súťaži, obmedziť ju alebo ju narušiť,
      UZNÁVAJÚC, že ustanovenia dvojstranných dohôd o leteckých službách uzavretých medzi členskými štátmi Únie a Indonéziou, ktoré i) si vyžadujú alebo uprednostňujú prijatie dohôd medzi spoločnosťami, prijatie rozhodnutí združeniami spoločností alebo zosúladené postupy, ktoré zabraňujú hospodárskej súťaži medzi leteckými dopravcami na príslušných trasách, narúšajú ju alebo ju obmedzujú, alebo ii) posilňujú účinky každej takejto dohody, rozhodnutia alebo zosúladeného postupu, alebo iii) prenášajú na leteckých dopravcov alebo iných súkromných prevádzkovateľov zodpovednosť za prijatie opatrení, ktoré zabraňujú hospodárskej súťaži medzi leteckými dopravcami na príslušných trasách, narúšajú ju alebo ju obmedzujú, môžu narúšať pravidlá hospodárskej súťaže platné pre podniky,
      BERÚC NA VEDOMIE, že Únia nemá v úmysle zvýšiť v rámci tejto dohody celkový objem leteckej dopravy medzi Úniou a Indonéziou, ani ovplyvniť rovnováhu medzi leteckými dopravcami Únie a leteckými dopravcami Indonézie, alebo dojednať zmeny a doplnenia ustanovení platných dvojstranných dohôd o leteckých službách, ktoré sa týkajú dopravných práv,
      SA DOHODLI TAKTO:
      Článok 1
      Všeobecné ustanovenia
      1.   Na účely tejto dohody „členské štáty“ znamenajú členské štáty Únie a „zmluvy EÚ“ znamenajú Zmluvu o Európskej únii a Zmluvu o fungovaní Európskej únie.
      2.   Odkazy v každej z dohôd uvedených v prílohe 1 na štátnych príslušníkov členského štátu, ktorý je stranou takejto dohody, sa považujú za odkazy na štátnych príslušníkov členských štátov Únie.
      3.   Ak je v dohodách uvedených v prílohe 1 uvedený odkaz na leteckých dopravcov alebo letecké dopravné spoločnosti členského štátu, ktorý je stranou tejto dohody, chápe sa ako odkaz na leteckých dopravcov alebo letecké dopravné spoločnosti určené týmto členským štátom.
      Článok 2
      Určenie členským štátom
      1.   Ustanoveniami v odsekoch 2 a 3 tohto článku sa nahrádzajú zodpovedajúce ustanovenia v článkoch uvedených v prílohe 2 písm. a) a b) súvisiace s určením leteckého dopravcu dotyčným členským štátom, jeho oprávneniami a povoleniami udelenými Indonéziou a so zamietnutím, zrušením, pozastavením alebo obmedzením oprávnení alebo povolení tohto leteckého dopravcu.
      2.   Po doručení určenia členským štátom Indonézia udelí príslušné oprávnenia a povolenia s minimálnym procedurálnym zdržaním za predpokladu, že:

                  a)

                  letecký dopravca je usadený na území určujúceho členského štátu podľa zmlúv EÚ a má platnú prevádzkovú licenciu v súlade s právnymi predpismi Európskej únie a

                  b)

                  členský štát zodpovedný za vydávanie osvedčenia leteckého prevádzkovateľa vykonáva a udržiava účinnú regulačnú kontrolu leteckého dopravcu a v určení je jasne uvedený príslušný orgán civilného letectva a

                  c)

                  leteckého dopravcu priamo alebo väčšinovo vlastnia a účinne kontrolujú členské štáty a/alebo štátni príslušníci členských štátov a/alebo iné štáty uvedené v prílohe 3 a/alebo štátni príslušníci týchto iných štátov.

            3.   Indonézia môže zamietnuť, zrušiť, pozastaviť alebo obmedziť oprávnenia alebo povolenia leteckého dopravcu určeného členským štátom, ak:

                  a)

                  letecký dopravca nie je usadený na území určujúceho členského štátu podľa zmlúv EÚ alebo nemá platnú prevádzkovú licenciu v súlade s právnymi predpismi Európskej únie alebo

                  b)

                  členský štát zodpovedný za vydávanie osvedčenia leteckého prevádzkovateľa nevykonáva alebo neudržiava účinnú regulačnú kontrolu leteckého dopravcu, alebo v určení nie je jasne uvedený príslušný orgán civilného letectva, alebo

                  c)

                  leteckého dopravcu priamo alebo väčšinovo nevlastnia alebo účinne nekontrolujú členské štáty a/alebo štátni príslušníci členských štátov a/alebo iné štáty uvedené v prílohe 3 a/alebo štátni príslušníci týchto iných štátov, alebo

                  d)

                  letecký dopravca už je oprávnený vykonávať prevádzku leteckých služieb podľa dvojstrannej dohody medzi Indonéziou a iným členským štátom a Indonézia môže preukázať, že by pri výkone dopravných práv vyplývajúcich z tejto dohody, na trase, na ktorej sa nachádza bod v tom inom členskom štáte, obchádzala obmedzenia dopravných práv, ktoré ukladá tá iná dohoda, alebo

                  e)

                  určený dopravca je držiteľom osvedčenia leteckého prevádzkovateľa, ktoré vydal členský štát, a medzi Indonéziou a týmto členským štátom neexistuje dvojstranná dohoda o leteckých službách a tento členský štát odmietol dopravné práva leteckému dopravcovi určenému Indonéziou.

            Pri výkone svojho práva podľa tohto odseku Indonézia nesmie diskriminovať leteckých dopravcov Európskej únie na základe ich štátnej príslušnosti.
      Článok 3
      Bezpečnosť
      1.   Ustanoveniami odseku 2 tohto článku sa dopĺňajú príslušné ustanovenia článkov uvedených v prílohe 2 písm. c).
      2.   Tam, kde členský štát určil leteckého dopravcu, nad ktorým vykonáva a udržiava regulačnú kontrolu iný členský štát, sa práva Indonézie podľa bezpečnostných ustanovení dohody medzi členským štátom, ktorý leteckého dopravcu určil, a Indonéziou rovnako vzťahujú na prijímanie, uplatňovanie alebo udržiavanie bezpečnostných noriem v tomto inom členskom štáte a na prevádzkové oprávnenie tohto leteckého dopravcu.
      Článok 4
      Zdaňovanie leteckých pohonných hmôt
      1.   Ustanoveniami v odseku 2 tohto článku sa dopĺňajú príslušné ustanovenia v článkoch uvedených v prílohe 2 písm. d).
      2.   Bez ohľadu na akékoľvek iné ustanovenie, ktoré je s týmto ustanovením v rozpore, žiadne ustanovenie dohôd uvedených v prílohe 2 písm. d) nebráni členskému štátu uvaliť na nediskriminačnom základe dane, clá alebo iné poplatky na palivo dodávané na jeho územie na účely používania v lietadle určeného leteckého dopravcu Indonézie, ktorý poskytuje služby medzi určitým miestom na území členského štátu a iným miestom na území tohto členského štátu alebo na území iného členského štátu.
      Článok 5
      Zlučiteľnosť s pravidlami hospodárskej súťaže
      1.   Bez ohľadu na akékoľvek iné ustanovenie, ktoré je s týmto ustanovením v rozpore, sa žiadnym ustanovením dohôd uvedených v prílohe 1 nesmie i) uprednostňovať prijatie dohôd medzi spoločnosťami, prijatie rozhodnutí združeniami spoločností alebo zosúladenie postupov, ktoré zabraňujú hospodárskej súťaži alebo ju narúšajú či obmedzujú; ii) posilňovať účinky každej takejto dohody, rozhodnutia alebo zosúladeného postupu, ani iii) delegovať zodpovednosť za prijatie opatrení, ktoré zabraňujú hospodárskej súťaži alebo ju narúšajú alebo obmedzujú, na súkromné hospodárske subjekty.
      2.   Ustanovenia obsiahnuté v dohodách uvedených v prílohe 1, ktoré nie sú zlučiteľné s odsekom 1 tohto článku, sa neuplatňujú.
      Článok 6
      Prílohy k tejto dohode
      Prílohy k tejto dohode sú jej neoddeliteľnou súčasťou.
      Článok 7
      Revízia alebo zmena a doplnenie
      Túto dohodu môžu strany kedykoľvek zrevidovať alebo zmeniť a doplniť po vzájomnej dohode.
      Článok 8
      Nadobudnutie platnosti a predbežné uplatňovanie
      1.   Táto dohoda nadobúda platnosť po tom, keď si strany navzájom písomne oznámia, že ich príslušné vnútorné postupy, ktoré sú potrebné na nadobudnutie platnosti dohody, sú ukončené.
      2.   Bez ohľadu na ustanovenia odseku 1 sa strany dohodli na predbežnom uplatňovaní tejto dohody od prvého dňa mesiaca nasledujúceho po dátume, keď si strany navzájom oznámia ukončenie postupov potrebných na tento účel.
      3.   Táto dohoda sa vzťahuje na všetky dohody a úpravy uvedené v prílohe 1 vrátane tých, ktoré v deň podpisu tejto dohody ešte nenadobudli platnosť a predbežne sa neuplatňujú.
      Článok 9
      Ukončenie platnosti
      1.   V prípade ukončenia platnosti niektorej dohody uvedenej v prílohe 1 sa zároveň ukončí platnosť všetkých ustanovení tejto dohody, ktoré sa vzťahujú na príslušnú dohodu uvedenú v prílohe 1.
      2.   V prípade ukončenia platnosti všetkých dohôd uvedených v prílohe 1 sa zároveň ukončí platnosť tejto dohody.
      NA DÔKAZ TOHO podpísaní splnomocnení zástupcovia, riadne poverení na tento účel, túto dohodu podpísali.

         V Bruseli, v dvoch vyhotoveniach, dňa dvadsiateho deviateho júna 2011 v anglickom, bulharskom, českom, dánskom, estónskom, fínskom, francúzskom, gréckom, holandskom, litovskom, lotyšskom, maltskom, maďarskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a indonézskom jazyku, pričom každé znenie je rovnako autentické.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen
            Untuk Uni Eropa

            За правителството на Република Индонезия
            Por el Gobierno de la República de Indonesia
            Za vládu Indonéské republiky
            For Republiken Indonesiens regeringen
            Für die Regierung der Republik Indonesien
            Indoneesia Vabariigi valitsuse nimel
            Για την Κυβέρνηση της Δημοκρατίας της Ινδονησίας
            For the Government of the Republic of Indonesia
            Pour le gouvernement de la République d'Indonésie
            Per il governo della Repubblica di Indonesia
            Indonēzijas Republikas valdības vārdā –
            Indonezijos Respublikos vyriausybės vardu
            Az Indonéz Köztársaság kormánya részéről
            Għall-Gvern tar-Repubblika tal-Indoneżja
            Voor de regering van de Republiek Indonesië
            W imieniu rządu Republiki Indonezji
            Pelo Governo da República da Indonésia
            Pentru Guvernul Republicii Indonezia
            Za vládu Indonézskej republiky
            Za vlado Republike Indonezije
            Indonesian tasavallan hallituksen puolesta
            För Republiken Indonesiens regeringen
            Untuk Pemerintah Republik Indonesia

         PRÍLOHA 1

            Zoznam dohôd podľa článku 1 dohody

         Dohody o leteckých službách a ďalšie úpravy medzi Indonézskou republikou a členskými štátmi Európskej únie v znení úprav alebo zmien a doplnení, ktoré boli uzavreté, podpísané alebo parafované v čase podpisu dohody:

                     —

                     Dohoda o leteckej doprave medzi rakúskou spolkovou vládou a vládou Indonézskej republiky týkajúca sa pravidelnej leteckej dopravy podpísaná vo Viedni 19. marca 1987, ďalej v prílohe 2 len ako „dohoda medzi Indonéziou a Rakúskom“.

                     —

                     Dohoda medzi vládou Belgického kráľovstva a vládou Indonézskej republiky o leteckých službách medzi ich územiami a za ich hranicami uzavretá v Jakarte 12. marca 1971, ďalej v prílohe 2 len ako „dohoda medzi Indonéziou a Belgickom“.

                     —

                     Dohoda medzi vládou Bulharskej republiky a vládou Indonézskej republiky o leteckej doprave medzi ich príslušnými územiami a za ich hranicami uzavretá v Jakarte 22. júna 1992, ďalej v prílohe 2 len ako „dohoda medzi Indonéziou a Bulharskom“.

                     —

                     Dohoda o leteckej doprave medzi vládou Československej socialistickej republiky a vládou Indonézskej republiky podpísaná v Prahe 10. mája 1972, ďalej v prílohe 2 len ako „dohoda medzi Indonéziou a Českou republikou“. Naposledy pozmenená výmenou listov v Jakarte 18. januára 1986.

                     —

                     Dohoda medzi vládou Dánska a vládou Indonézskej republiky o leteckých službách medzi ich príslušnými územiami podpísaná v Kodani 23. júna 1971, ďalej v prílohe 2 len ako „dohoda medzi Indonéziou a Dánskom“.

                     —

                     Dohoda o leteckých službách medzi vládou Fínskej republiky a vládou Indonézskej republiky podpísaná v Jakarte 7. novembra 1997, ďalej v prílohe 2 len ako „dohoda medzi Indonéziou a Fínskom“.

                     —

                     Dohoda medzi vládou Francúzskej republiky a vládou Indonézskej republiky o leteckých službách medzi ich príslušnými územiami a za ich hranicami uzavretá v Jakarte 24. novembra 1967, ďalej v prílohe 2 len ako „dohoda medzi Indonéziou a Francúzskom“.

                     —

                     Dohoda medzi Spolkovou republikou Nemecko a Indonézskou republikou o službách v leteckej doprave medzi ich príslušnými územiami a za ich hranicami podpísaná v Jakarte 4. decembra 1969, ďalej v prílohe 2 len ako „dohoda medzi Indonéziou a Nemeckom“.

                     —

                     Dohoda o leteckých službách medzi vládou Helénskej republiky a vládou Indonézskej republiky uzavretá v Jakarte 24. júna 2008, ďalej v prílohe 2 len „dohoda medzi Indonéziou a Gréckom“.

                     —

                     Dohoda o leteckej doprave medzi vládou Maďarskej republiky a vládou Indonézskej republiky podpísaná v Jakarte 20. septembra 1994, ďalej v prílohe 2 len ako „dohoda medzi Indonéziou a Maďarskom“.

                     —

                     Dohoda medzi vládou Talianskej republiky a vládou Indonézskej republiky o leteckých službách medzi ich príslušnými územiami a za ich hranicami podpísaná v Jakarte 7. decembra 1966, ďalej v prílohe 2 len ako „dohoda medzi Indonéziou a Talianskom“.

                     —

                     Návrh Dohody o leteckých službách medzi vládou Luxemburského veľkovojvodstva a vládou Indonézskej republiky parafovaná v Denpasare 15. marca 2005, ďalej v prílohe 2 len ako „dohoda medzi Indonéziou a Luxemburskom“.

                     —

                     Dohoda o leteckej doprave medzi vládou Holandského kráľovstva a vládou Indonézskej republiky podpísaná v Haagu 23. novembra 1990, ďalej v prílohe 2 len ako „dohoda medzi Indonéziou a Holandskom“.

                     —

                     Dohoda o leteckej doprave medzi vládou Poľskej republiky a vládou Indonézskej republiky týkajúca sa pravidelnej leteckej dopravy podpísaná v Jakarte 13. decembra 1991, ďalej v prílohe 2 len ako „dohoda medzi Indonéziou a Poľskom“.

                     —

                     Dohoda o leteckých službách medzi vládou Rumunska a vládou Indonézskej republiky podpísaná v Jakarte 7. septembra 1993, ďalej v prílohe 2 len ako „dohoda medzi Indonéziou a Rumunskom“.

                     —

                     Dohoda o leteckej doprave medzi vládou Slovenskej republiky a vládou Indonézskej republiky parafovaná v Jakarte 28. marca 1995, ďalej v prílohe 2 len „dohoda medzi Indonéziou a Slovenskom“.

                     —

                     Dohoda o leteckej doprave o pravidelných leteckých službách medzi vládou Španielskeho kráľovstva a vládou Indonézskej republiky uzavretá v Madride 5. októbra 1993, ďalej v prílohe 2 len ako „dohoda medzi Indonéziou a Španielskom“.

                     —

                     Dohoda medzi vládou Švédska a vládou Indonézskej republiky o leteckých službách medzi ich príslušnými územiami podpísaná v Kodani 23. júna 1971, ďalej v prílohe 2 len ako „dohoda medzi Indonéziou a Švédskom“.

                     —

                     Dohoda medzi vládou Spojeného kráľovstva Veľkej Británie a Severného Írska a vládou Indonézskej republiky o leteckých službách medzi ich príslušnými územiami a za ich hranicami podpísaná v Jakarte 28. júna 1973, ďalej v prílohe 2 len ako „dohoda medzi Indonéziou a Spojeným kráľovstvom“.

         PRÍLOHA 2

            Zoznam článkov v dohodách uvedených v prílohe 1 a podľa článkov 2 až 4 dohody

                     a)

                     Určenie členským štátom:

                                 článok 3 dohody medzi Indonéziou a Rakúskom,

                                 článok 3 dohody medzi Indonéziou a Belgickom,

                                 článok III dohody medzi Indonéziou a Bulharskom,

                                 článok 3 dohody medzi Indonéziou a Českou republikou,

                                 článok 3 dohody medzi Indonéziou a Dánskom,

                                 článok 3 dohody medzi Indonéziou a Fínskom,

                                 článok 3 dohody medzi Indonéziou a Francúzskom,

                                 článok 3 ods. 4 dohody medzi Indonéziou a Nemeckom,

                                 článok 3 dohody medzi Indonéziou a Maďarskom,

                                 článok 3 dohody medzi Indonéziou a Talianskom,

                                 článok III dohody medzi Indonéziou a Luxemburskom,

                                 článok 3 dohody medzi Indonéziou a Holandskom,

                                 článok 3 dohody medzi Indonéziou a Poľskom,

                                 článok 3 dohody medzi Indonéziou a Rumunskom,

                                 článok 3 dohody medzi Indonéziou a Slovenskom,

                                 článok III dohody medzi Indonéziou a Španielskom,

                                 článok 3 dohody medzi Indonéziou a Švédskom,

                                 článok 3 dohody medzi Indonéziou a Spojeným kráľovstvom.

                     b)

                     Zamietnutie, zrušenie, dočasné pozastavenie alebo obmedzenie oprávnení alebo povolení:

                                 články 3 a 4 dohody medzi Indonéziou a Rakúskom,

                                 článok 3 dohody medzi Indonéziou a Belgickom,

                                 článok IV dohody medzi Indonéziou a Bulharskom,

                                 článok 3 dohody medzi Indonéziou a Českou republikou,

                                 článok 3 dohody medzi Indonéziou a Dánskom,

                                 články 3 a 4 dohody medzi Indonéziou a Fínskom,

                                 článok 3 dohody medzi Indonéziou a Francúzskom,

                                 článok 3 ods. 6 dohody medzi Indonéziou a Nemeckom,

                                 článok 4 dohody medzi Indonéziou a Maďarskom,

                                 článok 3 dohody medzi Indonéziou a Talianskom,

                                 článok IV dohody medzi Indonéziou a Luxemburskom,

                                 články 3 a 4 dohody medzi Indonéziou a Holandskom,

                                 články 3 a 4 dohody medzi Indonéziou a Poľskom,

                                 článok 4 dohody medzi Indonéziou a Rumunskom,

                                 článok 4 dohody medzi Indonéziou a Slovenskom,

                                 články III a IV dohody medzi Indonéziou a Španielskom,

                                 článok 3 dohody medzi Indonéziou a Švédskom,

                                 článok 3 dohody medzi Indonéziou a Spojeným kráľovstvom.

                     c)

                     Bezpečnosť:

                                 články 3 a 6 dohody medzi Indonéziou a Rakúskom,

                                 článok 3 dohody medzi Indonéziou a Belgickom,

                                 článok 3 dohody medzi Indonéziou a Českou republikou,

                                 článok 3 dohody medzi Indonéziou a Dánskom,

                                 článok 16 dohody medzi Indonéziou a Fínskom,

                                 článok 3 dohody medzi Indonéziou a Francúzskom,

                                 príloha 4 schválenej zápisnice podpísaná 4. júna 2003 v Bone delegáciami zastupujúcimi letecké orgány Spolkovej republiky Nemecko a Indonézskej republiky,

                                 článok 7 dohody medzi Indonéziou a Gréckom,

                                 článok 16 dohody medzi Indonéziou a Maďarskom,

                                 článok 3 dohody medzi Indonéziou a Talianskom,

                                 článok VII dohody medzi Indonéziou a Luxemburskom,

                                 príloha IV memoranda o porozumení medzi leteckými orgánmi Indonézskej republiky a Holandského kráľovstva uzavretá v Haagu 19. augusta 2009,

                                 článok 6 dohody medzi Indonéziou a Slovenskom,

                                 článok VI dohody medzi Indonéziou a Španielskom,

                                 článok 3 dohody medzi Indonéziou a Švédskom.

                     d)

                     Zdaňovanie leteckých pohonných hmôt:

                                 článok 7 dohody medzi Indonéziou a Rakúskom,

                                 článok 4 dohody medzi Indonéziou a Belgickom,

                                 článok VI dohody medzi Indonéziou a Bulharskom,

                                 článok 5 dohody medzi Indonéziou a Českou republikou,

                                 článok 4 dohody medzi Indonéziou a Dánskom,

                                 článok 6 dohody medzi Indonéziou a Fínskom,

                                 článok 4 dohody medzi Indonéziou a Francúzskom,

                                 článok 5 dohody medzi Indonéziou a Nemeckom,

                                 článok 10 dohody medzi Indonéziou a Gréckom,

                                 článok 6 dohody medzi Indonéziou a Maďarskom,

                                 článok 4 dohody medzi Indonéziou a Talianskom,

                                 článok IX dohody medzi Indonéziou a Luxemburskom,

                                 článok 10 dohody medzi Indonéziou a Holandskom,

                                 článok 6 dohody medzi Indonéziou a Poľskom,

                                 článok 9 dohody medzi Indonéziou a Rumunskom,

                                 článok 8 dohody medzi Indonéziou a Slovenskom,

                                 článok VIII dohody medzi Indonéziou a Španielskom,

                                 článok 4 dohody medzi Indonéziou a Švédskom,

                                 článok 4 dohody medzi Indonéziou a Spojeným kráľovstvom.

         PRÍLOHA 3

            Zoznam ďalších štátov podľa článku 2 dohody

                     a)

                     Islandská republika (podľa Dohody o Európskom hospodárskom priestore);

                     b)

                     Lichtenštajnské kniežatstvo (podľa Dohody o Európskom hospodárskom priestore);

                     c)

                     Nórske kráľovstvo (podľa Dohody o Európskom hospodárskom priestore);

                     d)

                     Švajčiarska konfederácia (podľa Dohody medzi Európskym spoločenstvom a Švajčiarskou konfederáciou o leteckej doprave).


title: 2013/552/EÚ: Rozhodnutie Európskeho parlamentu zo 17. apríla 2013 o absolutóriu za plnenie rozpočtu ôsmeho, deviateho a desiateho Európskeho rozvojového fondu za rozpočtový rok 2011#Uznesenie Európskeho parlamentu zo 17. apríla 2013 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu ôsmeho, deviateho a desiateho Európskeho rozvojového fondu za rozpočtový rok 2011

text:
               16.11.2013

               SK

               Úradný vestník Európskej únie

               L 308/146

         ROZHODNUTIE EURÓPSKEHO PARLAMENTU
   zo 17. apríla 2013
   o absolutóriu za plnenie rozpočtu ôsmeho, deviateho a desiateho Európskeho rozvojového fondu za rozpočtový rok 2011
   (2013/552/EÚ)
   EURÓPSKY PARLAMENT,

               —

               so zreteľom na správu Komisie o následných opatreniach k rozhodnutiam o udelení absolutória za rok 2010 [COM(2012) 585] a na pracovné dokumenty útvarov Komisie pripojené k uvedenej správe [SWD(2012) 330 a SWD(2012) 340],

               —

               so zreteľom na finančné výkazy a príjmové a výdavkové účty ôsmeho, deviateho a desiateho Európskeho rozvojového fondu za rozpočtový rok 2011 [COM(2012) 435 – C7-0223/2012],

               —

               so zreteľom na výročnú správu Komisie z 26. apríla 2012 o finančnom hospodárení ôsmeho, deviateho a desiateho Európskeho rozvojového fondu v roku 2011,

               —

               so zreteľom na finančné informácie o Európskom rozvojovom fonde [COM(2012) 386],

               —

               so zreteľom na výročnú správu Dvora audítorov o činnostiach financovaných ôsmym, deviatym a desiatym Európskym rozvojovým fondom za rozpočtový rok 2011 spolu s odpoveďami Komisie (1) a na osobitné správy Dvora audítorov,

               —

               so zreteľom na vyhlásenie o vierohodnosti (2) vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2011 v súlade s článkom 287 Zmluvy o fungovaní Európskej únie,

               —

               so zreteľom na odporúčania Rady zo 4. februára 2013 o udelení absolutória Komisii za vykonávanie činností Európskych rozvojových fondov za rozpočtový rok 2011 (05190/2012 – C7-0083/2013, 05191/2012 – C7-0084/2013, 05192/2012 – C7-0085/2013),

               —

               so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, ktorá bola podpísaná 23. júna 2000 v Cotonou (3) a revidovaná 25. júna 2005 v Luxemburgu (4),

               —

               so zreteľom na rozhodnutie Rady 2001/822/ES z 27. novembra 2001 o pridružení zámorských krajín a území k Európskemu spoločenstvu (ďalej len „rozhodnutie o zámorskom pridružení“) (5), zmenené rozhodnutím Rady 2007/249/ES z 19. marca 2007 (6),

               —

               so zreteľom na článok 33 internej dohody z 20. decembra 1995 medzi zástupcami vlád členských štátov zasadajúcich v Rade o financovaní a správe pomoci Spoločenstva v rámci druhého finančného protokolu k štvrtému dohovoru AKT – ES (7),

               —

               so zreteľom na článok 32 internej dohody z 18. septembra 2000 medzi zástupcami vlád členských štátov zasadajúcich v Rade o financovaní a správe pomoci Spoločenstva v rámci finančného protokolu dohody o partnerstve podpísanej 23. júna 2000 v Cotonou (Benin) medzi africkými, karibskými a tichomorskými štátmi a Európskym spoločenstvom a jeho členskými štátmi a o rozdelení finančnej pomoci určenej krajinám a zámorským územiam, na ktoré sa vzťahujú ustanovenia štvrtej časti Zmluvy o ES (8),

               —

               so zreteľom na oznámenia Komisie z 21. apríla 2010 s názvom Dane a rozvoj – spolupráca s rozvojovými krajinami na podpore dobrej správy v daňových záležitostiach a z 13. októbra 2011 s názvom Budúci prístup k rozpočtovej podpore EÚ pre tretie krajiny;

               —

               so zreteľom na článok 319 Zmluvy o fungovaní Európskej únie,

               —

               so zreteľom na článok 74 nariadenia o rozpočtových pravidlách zo 16. júna 1998, ktoré sa vzťahujú na spoluprácu pri financovaní rozvoja podľa štvrtého dohovoru AKT – ES (9),

               —

               so zreteľom na článok 119 nariadenia o rozpočtových pravidlách z 27. marca 2003, ktoré sa vzťahujú na 9. Európsky rozvojový fond (10),

               —

               so zreteľom na článok 142 nariadenia Rady (ES) č. 215/2008 z 18. februára 2008 o rozpočtových pravidlách, ktoré sa vzťahujú na 10. Európsky rozvojový fond (11),

               —

               so zreteľom na článok 76, článok 77 tretiu zarážku rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanovisko Výboru pre rozvoj (A7-0062/2013),

               1.

               udeľuje Komisii absolutórium za plnenie rozpočtu ôsmeho, deviateho a desiateho Európskeho rozvojového fondu za rozpočtový rok 2011;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a priložené uznesenie Rade, Komisii, Súdnemu dvoru Európskej únie, Dvoru audítorov a Európskej investičnej banke, a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 344, 12.11.2012, s. 243.

      (2)  Ú. v. EÚ C 348, 14.11.2012, s. 130.

      (3)  Ú. v. ES L 317, 15.12.2000, s. 3.

      (4)  Ú. v. EÚ L 287, 28.10.2005, s. 4.

      (5)  Ú. v. ES L 314, 30.11.2001, s. 1 a Ú. v. ES L 324, 7.12.2001, s. 1.

      (6)  Ú. v. EÚ L 109, 26.4.2007, s. 33.

      (7)  Ú. v. ES L 156, 29.5.1998, s. 108.

      (8)  Ú. v. ES L 317, 15.12.2000, s. 355.

      (9)  Ú. v. ES L 191, 7.7.1998, s. 53.

      (10)  Ú. v. EÚ L 83, 1.4.2003, s. 1.

      (11)  Ú. v. EÚ L 78, 19.3.2008, s. 1.

      UZNESENIE EURÓPSKEHO PARLAMENTU
      zo 17. apríla 2013
      s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu ôsmeho, deviateho a desiateho Európskeho rozvojového fondu za rozpočtový rok 2011
      EURÓPSKY PARLAMENT,

                  —

                  so zreteľom na správu Komisie o následných opatreniach k rozhodnutiam o udelení absolutória za rok 2010 [COM(2012) 585] a na pracovné dokumenty útvarov Komisie pripojené k uvedenej správe ]SWD(2012) 330 and SWD(2012) 340],

                  —

                  so zreteľom na finančné výkazy a príjmové a výdavkové účty ôsmeho, deviateho a desiateho Európskeho rozvojového fondu za rozpočtový rok 2011 [COM(2012) 435 – C7-0223/2012],

                  —

                  so zreteľom na výročnú správu Komisie z 26. apríla 2012 o finančnom hospodárení ôsmeho, deviateho a desiateho Európskeho rozvojového fondu v roku 2011,

                  —

                  so zreteľom na finančné informácie o Európskom rozvojovom fonde [COM(2012) 386],

                  —

                  so zreteľom na výročnú správu Dvora audítorov o činnostiach financovaných ôsmym, deviatym a desiatym Európskym rozvojovým fondom za rozpočtový rok 2011 spolu s odpoveďami Komisie (1) a na osobitné správy Dvora audítorov,

                  —

                  so zreteľom na vyhlásenie o vierohodnosti (2) vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2011 v súlade s článkom 287 Zmluvy o fungovaní Európskej únie,

                  —

                  so zreteľom na odporúčania Rady zo 4. februára 2013 o udelení absolutória Komisii za vykonávanie činností Európskych rozvojových fondov za rozpočtový rok 2011 (05190/2012 – C7-0083/2013, 05191/2012 – C7-0084/2013, 05192/2012 – C7-0085/2013),

                  —

                  so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, ktorá bola podpísaná 23. júna 2000 v Cotonou (3) a revidovaná 25. júna 2005 v Luxemburgu (4),

                  —

                  so zreteľom na rozhodnutie Rady 2001/822/ES z 27. novembra 2001 o pridružení zámorských krajín a území k Európskemu spoločenstvu (ďalej len „rozhodnutie o zámorskom pridružení“) (5), zmenené rozhodnutím Rady 2007/249/ES z 19. marca 2007 (6),

                  —

                  so zreteľom na článok 33 internej dohody z 20. decembra 1995 medzi zástupcami vlád členských štátov zasadajúcich v Rade o financovaní a správe pomoci Spoločenstva v rámci druhého finančného protokolu k štvrtému dohovoru AKT – ES (7),

                  —

                  so zreteľom na článok 32 internej dohody z 18. septembra 2000 medzi zástupcami vlád členských štátov zasadajúcich v Rade o financovaní a správe pomoci Spoločenstva v rámci finančného protokolu dohody o partnerstve podpísanej 23. júna 2000 v Cotonou (Benin) medzi africkými, karibskými a tichomorskými štátmi a Európskym spoločenstvom a jeho členskými štátmi a o rozdelení finančnej pomoci určenej krajinám a zámorským územiam, na ktoré sa vzťahujú ustanovenia štvrtej časti Zmluvy o ES (8),

                  —

                  so zreteľom na svoje uznesenie z 28. septembra 2006 o silnejšej a lepšej spolupráci: balík opatrení pre účinnú pomoc v roku 2006 (9),

                  —

                  so zreteľom na oznámenia Komisie z 21. apríla 2010 s názvom Dane a rozvoj – spolupráca s rozvojovými krajinami na podpore dobrej správy v daňových záležitostiach a z 13. októbra 2011 s názvom Budúci prístup k rozpočtovej podpore EÚ pre tretie krajiny;

                  —

                  so zreteľom na svoje uznesenie z 22. mája 2008 o následných opatreniach k Parížskemu vyhláseniu z roku 2005 o účinnosti pomoci (10),

                  —

                  so zreteľom na správu Výboru pre rozvojovú pomoc OECD (DAC) o účinnej pomoci, ktorá je správou o pokroku vo vykonávaní Parížskeho vyhlásenia z júna 2009,

                  —

                  so zreteľom na Tuniský konsenzus s názvom Zameranie na účinný rozvoj zo 4. a 5. novembra 2010, ktorý je africkým programom pre účinnosť rozvoja,

                  —

                  so zreteľom na výsledný dokument o stretnutí na vysokej úrovni OECD o účinnosti pomoci v Busane, december 2011,

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na článok 74 nariadenia o rozpočtových pravidlách zo 16. júna 1998, ktoré sa vzťahujú na spoluprácu pri financovaní rozvoja podľa štvrtého dohovoru AKT – ES (11),

                  —

                  so zreteľom na článok 119 nariadenia o rozpočtových pravidlách z 27. marca 2003, ktoré sa vzťahujú na 9. Európsky rozvojový fond (12),

                  —

                  so zreteľom na článok 142 nariadenia Rady (ES) č. 215/2008 z 18. februára 2008 o rozpočtových pravidlách, ktoré sa vzťahujú na 10. Európsky rozvojový fond (13),

                  —

                  so zreteľom na článok 76, článok 77 tretiu zarážku rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu a stanovisko Výboru pre rozvoj (A7-0062/2013),

                  A.

                  keďže hlavným zámerom dohody z Cotonou ako rámca vzťahov Únie s africkými, karibskými a tichomorskými (AKT) krajinami a zámorskými krajinami a územiami (ZKÚ) je obmedziť a prípadne odstrániť chudobu v súlade s cieľmi udržateľného rozvoja a postupného začlenenia krajín AKT a ZKÚ do svetovej ekonomiky a keďže Európsky rozvojový fond (ERF) je najdôležitejším finančným nástrojom Únie na rozvoj spolupráce s krajinami AKT;

                  B.

                  keďže Komisia ako výkonný orgán zodpovedá za absolutórium ERF;

                  C.

                  keďže transparentnosť a zodpovednosť sú nevyhnutným predpokladom demokratickej kontroly, ako aj účinnej rozvojovej pomoci;

                  D.

                  keďže oblasť rozvojovej pomoci sa stále vyvíja; keďže rozvojová pomoc je súčasťou širšieho kontextu, kde obchod, peňažné prevody a ďalšie zdroje príjmov sú v súčasnosti pre väčšinu rozvojových krajín dôležitejšie ako platby v rámci oficiálnej rozvojovej pomoci (ODA);

                  E.

                  keďže nezákonné finančné toky z rozvojových krajín vážne oslabujú ich možnosti rastu a zmierňovania chudoby;

                  F.

                  keďže rozvojová pomoc sa v mnohých prípadoch poskytuje v podmienkach slabých štruktúr štátu, vysokého výskytu korupcie a nedostatočnej úrovne kontrolných systémov v prijímajúcom štáte, keď má audit Únie týkajúci sa jej rozvojovej spolupráce osobitný význam;

                  G.

                  keďže rozpočtová pomoc síce je užitočný nástroj na zabezpečovanie rozvoja, ale obsahuje aj značné fiduciárne riziko, a mala by sa poskytovať iba vtedy, ak zabezpečuje dostatočnú transparentnosť a zodpovednosť;

                  H.

                  keďže transparentnosť a zodpovednosť v oblasti zdaňovania boli opätovne zdôraznené vo vyššie uvedenom oznámení Komisie s názvom Dane a rozvoj – spolupráca s rozvojovými krajinami na podpore dobrej správy v daňových záležitostiach; keďže rozpočtová podpora obsahuje značné fiduciárne riziko, mala by sa poskytovať iba vtedy, keď poskytuje dostatočnú transparentnosť, zodpovednosť a účinnosť;

                  I.

                  keďže posilnenie transparentnosti a boj proti korupcii a podvodom sú kľúčové pre úspech operácií v oblasti rozpočtovej podpory Únie, ako sa zdôrazňuje vo vyššie uvedenom oznámení Komisie s názvom Budúci prístup k rozpočtovej podpore EÚ pre tretie krajiny;

                  J.

                  keďže udržateľnosť je dôležitá na zabezpečovanie účinnosti rozvojovej pomoci;

                  K.

                  keďže globálne záväzky, individuálne záväzky a platby dosiahli za rozpočtový rok 2011 sumy 3,279 miliardy EUR, 2,786 miliardy EUR a 2,941 miliardy EUR (14);

                  L.

                  keďže Európsky parlament opakovane požadoval zahrnutie ERF do všeobecného rozpočtu,

         Vyhlásenie o vierohodnosti

         Spoľahlivosť účtov

                  1.

                  víta názor Dvora audítorov, že konečná ročná účtovná závierka ôsmeho, deviateho a desiateho ERF verne vyjadruje vo všetkých významných aspektoch finančnú situáciu ERF k 31. decembru 2011;

                  2.

                  pripomína stanovisko Dvora audítorov, že veľmi často sa opakujú chyby súvisiace so zaznamenávaním údajov, ktoré sú naďalej zdrojom obáv, pretože ovplyvňujú správnosť údajov používaných pri zostavovaní ročnej účtovnej závierky, najmä vzhľadom na rozdeľovanie účtovných období na konci roka; vyjadruje znepokojenie, že Komisia túto situáciu ešte nenapravila napriek opakovanej kritike Dvora audítorov a požiadavkám Európskeho parlamentu o nápravu;

         Správnosť operácií

                  3.

                  s uspokojením konštatuje, že podľa Dvora audítorov sa v príjmoch ani v záväzkoch nevyskytli významné chyby;

                  4.

                  vyjadruje znepokojenie nad stanoviskom Dvora audítorov k zákonnosti a správnosti príslušných platobných operácií, podľa ktorého boli tieto platby významne ovplyvnené chybami; vyjadruje znepokojenie nad skutočnosťou, že druhý rok po sebe boli v platbách ERF nájdené významné chyby, a to v podstatne vyššej miere ako v roku 2010 (odhadovaná miera chybovosti v roku 2011 predstavovala 5,1 %, t. j. výrazné zvýšenie v porovnaní s rokom 2010, keď predstavovala 3,4 %);

                  5.

                  s poľutovaním konštatuje, že miera výskytu najpravdepodobnejších chýb je stále vysoká; s poľutovaním konštatuje najmä to, že v roku 2011 sa zvýšila tak miera výskytu najpravdepodobnejších chýb, ako aj frekvencia výskytu chýb; uznáva, že z roka na rok sa môžu vyskytovať štatistické výkyvy, a považuje za dôležité, aby tento trend už nepokračoval; vyzýva Komisiu, aby dokončila porovnávaciu analýzu chýb, ktoré Dvor audítorov zistil v rokoch 2010 a 2011 a aby o svojich zisteniach informovala Európsky parlament;

                  6.

                  konštatuje, že uvedená chybovosť odráža iba vyčísliteľné chyby, pričom chyby, ktoré sa mohli vyskytnúť v súvislosti so 737 miliónmi EUR vynaloženými na rozpočtovú podporu, nie sú zahrnuté;

                  7.

                  so znepokojením konštatuje, že z 29 operácií, v ktorých sa vyskytli vyčísliteľné chyby, bolo 11 záverečných platieb, ktoré už mala kontrolovať Komisia;

                  8.

                  vyjadruje znepokojenie nad skutočnosťou, že mnohé z týchto chýb neboli odhalené externými auditmi ani prostredníctvom vlastných kontrol Komisie, čo poukazuje na nedostatky v systémoch dohľadu a kontroly GR Komisie pre rozvoj a spoluprácu – EuropeAid; naliehavo žiada Komisiu, aby vyšetrila príčiny týchto chýb a vykonala nápravné opatrenia na ich odstránenie;

                  9.

                  víta výročnú správu Dvora audítorov; predovšetkým víta skutočnosť, že jasne identifikuje problematické oblasti, ako sú zvýšenie chybovosti a rozpočtovej podpory; konštatuje, že Dvor audítorov nie je bezvýhradne rovnako optimistický ako Komisia, že rozpočtové hospodárenie sa stále zlepšuje;

                  10.

                  vyzýva Komisiu, aby vo svojej výročnej správe o ERF používala systém svetelných signálov aby poukázala na to, čo sa v porovnaní s predchádzajúcim rokom zlepšilo alebo zhoršilo;

         Účinnosť systémov

                  11.

                  je hlboko znepokojený zistením Dvora audítorov, že systémy dohľadu a kontroly sú účinné iba čiastočne;

                  12.

                  víta skutočnosť, že Dvor audítorov kladne hodnotil kontrolnú stratégiu EuropeAid na zabraňovanie, zisťovanie a nápravu chýb, ako aj uplatňovanie vnútorných kontrolných noriem Komisie;

                  13.

                  konštatuje, že meškania v uzatváraní zmlúv týkajúcich sa dôležitých infraštruktúrnych programov a zadržané platby rozpočtovej podpory spôsobili, že individuálne záväzky a platby boli v roku 2011 o 13 %, resp. 16 % nižšie ako cieľová úroveň; opakuje svoje obavy týkajúce sa nízkej miery záväzkov regionálneho balíka 10. ERF (31 %), a to len dva roky pred koncom programového obdobia; nabáda Komisiu, aby sa usilovala o plynulé finančné plnenie tohto balíka a aby si v budúcom programovom období vzala ponaučenie zo súčasných oneskorení;

                  14.

                  vyjadruje znepokojenie z toho, že politika ľudských zdrojov bola zdrojom pretrvávajúcich problémov z dôvodu vysokej fluktuácie zamestnancov a reorganizácie, ktorá sa uskutočnila v polovici roka 2011 a že zamestnanci EuropeAid sa využívali na iné úlohy než riadenie pomoci nad hranice dohodnuté s Európskou službou pre vonkajšiu činnosť (ESVČ); očakáva, že táto situácia sa v roku 2012 zlepší a požaduje, aby bol Európsky parlament informovaný o situácii;

                  15.

                  s poľutovaním konštatuje, že Dvor audítorov hodnotil ex ante kontroly vykonávané ovoľujúcimi úradníkmi v sídle EuropeAid a v delegáciách iba ako čiastočne účinné; vyzýva Komisiu, aby pokračovala v úsilí o zlepšenie svojich existujúcich systémov a aby predložila Európskemu parlamentu výsledky do konca novembra roku 2013;

                  16.

                  poznamenáva, že Dvor audítorov zistil, že väčšina národných povoľujúcich úradníkov v krajinách, ktoré sú príjemcami pomoci z ERF, vykonáva svoju činnosť pod požadovanými normami v oblasti finančného hospodárenia; naliehavo vyzýva Komisiu, aby zintenzívnila svoje úsilie zamerané na technickú pomoc a odbornú prípravu s cieľom zlepšiť monitorovacie kapacity a kapacity dohľadu národných povoľujúcich úradníkov;

                  17.

                  víta zavedenie súboru nástrojov finančného riadenia, ktorý má prispieť k zlepšeniu znalostí zhotovovateľov a príjemcov o pravidlách Únie týkajúcich sa finančného hospodárenia a oprávnenosti; naliehavo vyzýva Komisiu, aby ešte viac zlepšila riadenie postupov zadávania zákaziek tým, že objasní výberové kritériá a lepšie zdokumentuje hodnotiaci proces a aby zvýšila kvalitu dohľadu nad grantovými zmluvami s cieľom znížiť vysoký počet chýb, ktoré sa zistili v platbách za projekty;

                  18.

                  vyzýva Komisiu, aby vypracovala čiernu listinu vonkajších poskytovateľov služieb, ktorí nespĺňajú požadované normy, vrátane súboru záväzných kritérií a aby informovala orgán udeľujúci absolutórium o svojich záveroch pred začatím ďalšieho postupu udeľovania absolutória;

                  19.

                  s uspokojením konštatuje, že monitorovanie a kontrola v sídle EuropeAid sú účinné; víta novú verziu šesťmesačnej správy o hospodárení vonkajšej pomoci; vyslovuje však poľutovanie nad tým, že spoľahlivosť kľúčových ukazovateľov výkonnosti súvisiacich s finančnými kontrolami, z ktorých vychádza, je skreslená nepresnými údajmi v spoločnom informačnom systéme RELEX (CRIS);

                  20.

                  vyslovuje znepokojenie nad existujúcimi nedostatkami v CRIS, čo sa týka informácií o výsledkoch a následných krokoch všetkých ex ante kontrol, pretože CRIS-Audit neposkytuje informácie o sumách, ktoré EuropeAid nakoniec považoval za neoprávnené, CRIS neposkytuje úplné informácie o sumách, ktoré boli považované za neoprávnené a ktoré opravili vlastné ex ante kontroly Komisie, a presnosť údajov v CRIS je stále problematická; víta záväzok Komisie na zlepšenie kvality údajov v CRIS v roku 2012;

                  21.

                  je vážne znepokojený zistením Dvora audítorov, že monitorovanie a dohľad sú pre delegácie iba čiastočne účinné; konštatuje, že personálne obmedzenia a nedostatočné ľudské zdroje, ktoré môžu mať negatívny vplyv na finančné kontroly, sa uvádzali v posledných štyroch výročných správach Dvora audítorov o ERF; je veľmi znepokojený týmto opakujúcim sa problémom;

                  22.

                  berie na vedomie nízky počet zaznamenaných prípadov informátorstva, a to aj napriek vysokej chybovosti; vyzýva Komisiu, aby prehodnotila svoju politiku informátorstva vrátane uplatňovania tejto politiky v delegáciách; žiada Komisiu, aby Európskemu parlamentu predložila správu o svojich aktuálnych politikách a opatreniach zameraných na prijímanie a ochranu interných i externých informátorov a o ich prípadných zmenách;

                  23.

                  je spokojný s tým, že Dvor audítorov ohodnotil funkciu vonkajšieho auditu v súvislosti so sídlom EuropeAid ako účinnú; vyjadruje znepokojenie nad tým, že rovnaký záver nemožno urobiť v prípade delegácií, v ktorých existujú nedostatky v auditoch založených na rizikách a sklzy v postupe schvaľovania auditu, čo by mohlo viesť k tomu, že neoprávnené výdavky sa stanú nevymožiteľnými; vyzýva Komisiu a ESVČ, aby tento problém bez meškania vyriešili;

                  24.

                  vyjadruje znepokojenie, že Dvor audítorov vyhodnotil vnútorný audit ako čiastočne účinný; uznáva, že to bola reorganizácia Komisie v roku 2011, ktorá mala veľký vplyv na činnosť oddelenia vnútorného auditu; očakáva, že táto situácia sa v roku 2012 zlepšila;

                  25.

                  vyjadruje poľutovanie nad nesúladom medzi odhadmi Dvora audítorov týkajúcimi sa miery výskytu najpravdepodobnejších chýb, pri ktorých Dvor audítorov vychádza z jednotlivých rokov a uplatňuje aktuálnu metodiku, a postupom Komisie uvádzajúcej čistú zostatkovú chybovosť, ktorá sa vzťahuje na viac ako rok; víta iniciatívu Komisie na začatie štúdie o zostatkovej chybovosti v rámci EuropeAid a očakáva, že sa dokončí v stanovenom čase, t. j. v prvom kvartáli roku 2013; vyzýva Komisiu, aby predložila výsledky tejto štúdie Európskemu parlamentu, len čo budú k dispozícii;

                  26.

                  vyjadruje spokojnosť so stanoviskom Dvor audítorov, podľa ktorého EuropeAid dosiahol významný pokrok pri realizácii mnohých odporúčaní Dvora audítorov; naliehavo vyzýva Komisiu, aby v plnej miere realizovala odporúčania Dvora audítorov obsiahnuté vo výročnej správe za rok 2011;

                  27.

                  berie na vedomie ubezpečenie Komisie, že neexistujú žiadne bankové účty vlastnené alebo spravované Komisiou mimo rozpočtu v tom zmysle, že finančné prostriedky sú použité na platby akcií, ktoré nie sú povolené rozpočtovým orgánom;

         Odliv nezákonného kapitálu

                  28.

                  uznáva, že jedným z najväčších problémov rozvojových krajín je obrovský odliv nezákonného kapitálu; uznáva, že off-shore centrá a daňové raje umožňujú každoročný nelegálny únik kapitálu v hodnote 1 trilióna USD; konštatuje, že tento nezákonný odliv kapitálu predstavuje približne desaťnásobok finančnej pomoci pre rozvojové krajiny na zmierňovanie chudoby a hospodársky rozvoj;

                  29.

                  predovšetkým odkazuje na svoje uznesenie z 8. marca 2011 o daniach a rozvoji – spolupráca s rozvojovými krajinami na podpore dobrej správy v daňových záležitostiach (15);

                  30.

                  zdôrazňuje, že v rámci cezhraničného toku nezákonných peňazí predstavujú výnosy z komerčných daňových únikov, najmä prostredníctvom nesprávneho stanovenia hodnoty obchodu, najväčšiu zložku;

                  31.

                  konštatuje, že daňové systémy sa môžu obchádzať cez daňové raje, jurisdikcie dodržiavajúce bankové tajomstvo, maskované spoločnosti, anonymné poručnícke účty, falošné nadácie, nesprávne stanovovanie hodnoty obchodu a techniky prania peňazí; zdôrazňuje, že problém daňových únikov a podvodov je nutné bezodkladne riešiť na všetkých úrovniach (na národnej úrovni, úrovni Únie a na medzinárodnej úrovni); vyzýva Komisiu, aby určila oblasti, ktoré sa majú zlepšiť ako v rámci právnych predpisov Únie, tak v rámci administratívnej spolupráce medzi členskými štátmi; žiada Komisiu, aby preštudovala možnosti zapojenia prijímajúcich krajín do boja proti vyhýbaniu sa daňovým povinnostiam prostredníctvom programu založenom na stimuloch a aby do konca roka 2013 podala orgánu udeľujúcemu absolutórium správu o svojich zisteniach;

                  32.

                  víta akčný plán Komisie na posilnenie boja proti daňovým podvodom a únikom; domnieva sa, že všeobecná definícia a čierna listina daňových rajov, ako aj posilnená podniková transparentnosť spolu so zavedením úžitkového vlastníctva pri registráciách spoločností sú dôležitými krokmi na obmedzenie odlivu nezákonného kapitálu;

                  33.

                  súhlasí s Komisiou, že „rastúca integrácia medzinárodných trhov a hospodárska globalizácia takisto ovplyvňujú účinnosť národných daňových systémov“ (16) a že „riešenie tohto problému si vyžaduje spoločné úsilie rozvojových, ako aj rozvinutých krajín o uplatňovanie zásad dobrej správy v daňovej oblasti, čím by sa takisto zlepšili perspektívy rastu a zníženie chudoby v rozvojových krajinách a zároveň posilnili daňové systémy na celosvetovej úrovni“ (17);

                  34.

                  zdôrazňuje, že veľká časť nezákonných finančných tokov sa uskutočnila prostredníctvom nesprávneho oceňovania obchodných operácií, ktoré sa skladá z predražovania dovozu a zlacňovania vývozu na colných dokumentoch; zdôrazňuje dôležitosť úlohy, ktorú majú colné orgány pri odhaľovaní podvodných operácií, pretože sú to práve tieto orgány, ktoré sú prítomné na miestach vstupu a výstupu tovaru; poukazuje na to, že nezákonné praktiky sa môžu vyskytovať vtedy, keď chýba účinná vnútroštátna colná kontrola;

                  35.

                  konštatuje, že colné orgány v mnohých rozvojových krajinách nepracujú efektívne, v podstate z dôvodu chýbajúcich účinných systémov riadenia rizík; vyzýva Komisiu, aby osobitnú pozornosť venovala tejto stránke rozvoja a sústredila svoje zdroje na nápravu tejto situácie, najmä zahrnutím udržateľných reforiem colných systémov medzi kritériá hospodárenia s verejnými financiami na priznanie rozpočtovej podpory;

                  36.

                  zdôrazňuje skutočnosť, že neúčinná colná kontrola sa neobmedzuje len na rozvojové krajiny; vyjadruje poľutovanie nad tým, že colná kontrola v členských štátoch takisto riadne nefunguje (18), čo umožňuje nezákonné správanie; nalieha na Komisiu, aby prijala potrebné opatrenia na nápravu tejto situácie posilnením jej spolupráce s medzinárodnými sieťami, napríklad Agentúrnou sieťou pre hospodársku trestnú činnosť (ECAN) a vnútroštátnymi colnými orgánmi, s cieľom získať dôkazy od výrobcov, prepravcov, logistických spoločností a prístavných orgánov na celom svete;

         Koordinácia rozvojovej pomoci, rozvojové priority a získavanie výsledkov z pomoci Únie

                  37.

                  poznamenáva, že pomoc Únie je naďalej rozdrobená medzi nástroje Únie, pokiaľ ide o úrovne opatrení v Únii i dvojstranné programy členských štátov a zásahy Európskej investičnej banky (EIB); táto situácia prispieva k nedostatkom v oblasti plánovania pomoci v krízových a nestálych situáciách; vyzýva Komisiu, aby koordinovala rôzne nástroje pomoci v celej Únii;

                  38.

                  s poľutovaním konštatuje, že len štyri štáty – Švédsko, Luxembursko, Dánsko a Holandsko – prekročili ciele Únie v oblasti medzinárodnej rozvojovej pomoci v roku 2012 napriek skutočnosti, že všetci sa zaviazali prispieť 0,70 % zo svojho hrubého domáceho produktu (HDP) na rozvojovú pomoc;

                  39.

                  pripomína, že dobrá správa verejných vecí, demokracia, dodržiavanie ľudských práv a znižovanie chudoby musia byť neoddeliteľnými cieľmi realizačných organizácií v krajinách, ktorým sa prideľuje pomoc z ERF; vyzýva Komisiu, aby častejšie využívala politický dialóg podľa článku 8 Dohody z Cotonou, keď sa vyskytujú prípady porušovania ľudských práv, a v prípade nutnosti pozastavovala prísun pomoci;

                  40.

                  poukazuje na to, že Únia potrebuje široké spektrum nástrojov rozvojovej spolupráce prispôsobených rôznym podmienkam; osobitne zdôrazňuje nutnosť účinných nástrojov a pracovných metód v prípadoch, v ktorých štáty nedodržiavajú podmienky alebo sú veľmi nedemokratické;

                  41.

                  zdôrazňuje, že konkrétne ciele rozvojovej politiky musia byť pod záštitou ESVČ; zdôrazňuje, že iné zretele, ako napr. zretele v súvislosti s obchodnou politikou, by nemali byť v rozpore s a rozvojovými prioritami Únié;

                  42.

                  konštatuje, že celkový vplyv rozvojovej politiky Únie závisí od jej politík v poľnohospodárstve, rybnom hospodárstve, energetike a obchode; zdôrazňuje potrebu zabezpečiť súdržnosť politík v záujme rozvoja v súlade s článkom 208 Zmluvy o fungovaní Európskej únie a skutočnosť, že táto politika by mala stelesňovať zásadu nespôsobovania žiadnej škody a byť v súlade s ňou;

                  43.

                  zdôrazňuje, že väčší dôraz by sa mal klásť na udržateľnosť pomoci; vyjadruje znepokojenie nad pretrvávajúcimi nedostatkami, čo sa týka efektívnosti (40,3 % hodnotených zásahov je problematických), účinnosti (43 %) a udržateľnosti (46 %) prebiehajúcich projektov a programov v subsaharskej Afrike (19), ktoré odhalili hodnotenia na mieste vykonané nezávislými expertmi; poznamenáva, že podobné problémy týkajúce sa výkonnosti sprevádzali vykonávanie v Karibskej oblasti, kde celkový percentuálny podiel projektov s dobrými alebo veľmi dobrými výsledkami klesol zo 74,6 % v roku 2009 na 72,9 % v roku 2010 a 61,5 % v roku 2011 (20), ako aj v Tichomorskej oblasti, kde značná časť programov mala ťažkosti s vykonávaním (21);

                  44.

                  je hlboko znepokojený zo zistení Dvora audítorov obsiahnutých v osobitných správach Dvora audítorov č. 1/2012 a č. 13/2012 o účinnosti rozvojovej pomoci Európskej únie na potravinovú bezpečnosť v subsaharskej Afrike a o rozvojovej pomoci Európskej únie na dodávky pitnej vody a základné sanitárnej opatrenia v subsaharských krajinách, ktoré ukázali, že predpoklad udržateľnosti je dobrý v prípade polovice intervencií, ale existuje menej záruk, pokiaľ ide o trvalé výsledky v druhej polovici; víta odporúčania Dvora audítorov obsiahnuté v týchto správach a naliehavo vyzýva Komisiu, aby ich akceptovala, a tým maximalizovala prínosy výdavkov Únie na rozvoj;

                  45.

                  zastáva názor, že vzdelávanie má rozhodujúcu úlohu v rozvoji, pretože poskytuje možnosti pre udržateľnosť úsilia o poskytovanie pomoci a bez neho zlyhá dokonca aj najlepšia myšlienka prostredníctvom technických politík; konštatuje problémy v tejto oblasti, najmä ťažkosti pri plnení globálnych cieľov, pokiaľ ide o rodovú rovnoprávnosť pre zápis do školy;

                  46.

                  je presvedčený, že Komisia by mala vedieť ukázať daňovým poplatníkom, čo sa podarilo dosiahnuť vďaka rozvojovej pomoci Únie v tejto oblasti; vyzýva Komisiu, aby vypracovala jasné ciele, ktoré by potom umožnili vykonávať audity skutočných výsledkov;

                  47.

                  víta skutočnosť, že útvary Komisie pracujú na spoločnom rámci na meranie a zverejňovanie výsledkov rozvojovej politiky vrátane inkluzívneho a udržateľného rastu ako súčasti realizácie Programu pre zmenu; vyzýva Komisiu, aby do konca novembra roku 2013 oznámila Európskemu parlamentu výsledky tohto úsilia;

                  48.

                  zdôrazňuje hodnotu auditov výsledkov, ktoré Dvor audítorov vykonáva v oblasti rozvojovej pomoci; vyzýva Dvor audítorov, aby sústreďoval viac zdrojov na audítorskú prácu, ktorá sa týka rizík ohrozujúcich účinnosť, efektívnosť a hospodárnosť;

                  49.

                  zdôrazňuje, že dlhodobý sociálny a hospodársky rozvoj si vyžaduje iné udržateľné zdroje príjmu ako pomoc; v tomto ohľade sa domnieva, že zdravé a dobre fungujúce obchodné vzťahy v súlade so zásadami WTO sú pre rozvojové krajiny kľúčové, a preto naliehavo vyzýva Radu, Komisiu a krajiny AKT, aby našli riešenia na otázky týkajúce sa dohôd o hospodárskom partnerstve a voľnom obchode medzi Úniou a regiónom AKT;

         Rozpočtová podpora

                  50.

                  konštatuje, že v roku 2011 bolo na rozpočtovú podporu vyčlenených 207 miliónov EUR, čo predstavuje 6,3 % celkovej sumy všetkých záväzkov;

                  51.

                  pripomína, že Dvor audítorov vo svojej výročnej správe o ERF týkajúcej sa rozpočtového roka 2011 zistil, že v 23 % platieb na rozpočtovú podporu sa vyskytujú nevyčísliteľné chyby; berie na vedomie zlepšenie v súvislosti so zisteniami predchádzajúcich správ; zastáva však názor, že výsledky za rok 2011 stále nie sú uspokojivé;

                  52.

                  je hlboko znepokojený záverom Dvora audítorov, podľa ktorého nevyčísliteľné chyby vyplynuli z chýbajúceho štruktúrovaného dôkazu súladu s kritériami oprávnenosti, pretože výsledky hospodárenia s verejnými financiami sa neporovnali s cieľmi stanovenými na skúmané obdobie; vyzýva Komisiu, aby zabezpečovala prísnu kontrolu prijímajúcich krajín tak pred rozhodnutím o udelení rozpočtovej podpory, ako aj po ňom, predovšetkým v krajinách prijímajúcich významnú finančnú pomoc z rozvojových fondov Únie, v ktorých vysoko narastá korupcia; požaduje preto účinnejšie kontrolné mechanizmy Komisie, aby sa zaistilo, že peniaze európskych daňových poplatníkov nebudú spreneverené na financovanie terorizmu alebo korupciu;

                  53.

                  uznáva potenciálne výhody rozpočtovej podpory; upriamuje však pozornosť na riziká, ktoré tento druh podpory so sebou prináša tým, že je náchylnejšia na podvody a korupciu než iné formy pomoci, a to z dôvodu jej zastupiteľnosti; pripomína, že kontrola finančných prostriedkov vyplácaných vo forme rozpočtovej podpory, ktorú vykonáva Dvor audítorov, sa končí v okamihu, keď sa pomoc Únie vyplatí do štátnej pokladnice partnerskej krajiny;

                  54.

                  zdôrazňuje, že tieto riziká sú osobitne alarmujúce v kontexte obrovských únikov nezákonného kapitálu z rozvojových krajín, o ktorých sa hovorí v odseku 25; naliehavo vyzýva Komisiu, aby vzala do úvahy existujúce informácie o únikoch nezákonného kapitálu skôr, ako rozhodne o udelení rozpočtovej podpory;

                  55.

                  víta vyhlásenie Komisie o tom, že boj proti podvodom a korupcii by sa mal v rozpočtovej podpore viac uprednostňovať, najmä pri posudzovaní kritéria oprávnenosti, pokiaľ ide o hospodárenie s verejnými financiami, v súvislosti s rozpočtovou podporou; naliehavo preto vyzýva Komisiu, aby vzala do úvahy existujúce informácie o úrovni korupcie a podvodov skôr, ako rozhodne o udelení rozpočtovej podpory; trvá na tom, že vytvorenie nezávislého vnútroštátneho audítorského orgánu musí byť podmienkou na udelenie rozpočtovej podpory;

                  56.

                  berie na vedomie, že programy spojené s dobrou správou vecí verejných sú financované s cieľom podporovať rozvojové krajiny v ich boji proti podvodom, korupcii a zlému finančnému hospodáreniu; s vedomím, že súdny systém bez korupcie je nevyhnutnou podmienkou zaistenia dobrej správy vecí verejných a právneho štátu, vyzýva Komisiu, aby kládla veľký dôraz na programy reforiem súdnictva; zároveň berie na vedomie, že Komisia v roku 2011 dokončila tematické hodnotenie reforiem súdneho a bezpečnostného systému; vyzýva Komisiu, aby výsledky tohto hodnotenia sprístupnila verejnosti;

                  57.

                  uznáva, že relatívne nízka miera vyplácania platieb na rozpočtovú podporu z ERF v roku 2011 je priamym dôsledkom dôkladnejšieho posúdenia plnenia kritérií oprávnenosti a/alebo ukazovateľov výkonnosti partnerskými vládami, ktoré viedlo Komisiu k zadržaniu vyplácania v celkovej výške 200 miliónov EUR v 16 krajinách AKT, v ktorých bol preukázaný nedostatočný pokrok vo vzťahu k vopred vymedzeným cieľom; víta nový prístup k rozpočtovej podpore Únie (22) zavedený v októbri 2011, ktorý prispieva k sprísneniu vnútroštátnych mechanizmov zodpovednosti v krajinách AKT; vyzýva Komisiu, aby predložila Európskemu parlamentu prvé výsledky, čo sa týka účinnosti tohto nového prístupu, keď sa nové usmernenia začnú v plnej miere uplatňovať;

                  58.

                  opakuje svoju výzvu Komisii a členským štátom, aby vytvorili verejný register, v ktorom budú prehľadne uvedené dohody o rozpočtovej podpore, postupy a ukazovatele vývoja (23);

                  59.

                  opakuje svoju výzvu Komisii, aby predkladala pravidelné správy o plnení cieľov stanovených v oblasti rozpočtovej podpory Únie a o osobitných problémoch, ktoré sa vyskytujú najmä v prijímajúcich krajinách; vyzýva Komisiu, aby zabezpečil zníženie alebo zrušenie rozpočtovej podpory v prípadoch, keď sa nesplnili jasné ciele;

         Pomoc Únie pre Haiti

                  60.

                  naliehavo vyzýva Komisiu, aby zverejnila výkonnostné ukazovatele rozpočtovej podpory pre Haitskú republiku, ako aj príslušné hodnotenia výkonnosti haitskej vlády s cieľom zistiť, či spĺňa podmienky na rozpočtovú podporu, pričom by sa mala zameriavať na tieto kritériá: a) stabilný makroekonomický rámec; b) vnútroštátne alebo odvetvové politiky a reformy zamerané na udržateľný rast a znižovanie chudoby; c) hospodárenie s verejnými financiami spolu s bojom proti korupcii; d) transparentnosť a kontrola rozpočtu, aj pre verejnosť;

                  61.

                  žiada Komisiu, aby od roku 2013 v prípade rozpočtovej podpory pre haitskú vládu transparentne uplatňovala nové kritériá na rozpočtovú podporu, ako sa opisuje v oznámení Komisie s názvom Budúci prístup k rozpočtovej podpore EÚ pre tretie krajiny;

                  62.

                  vyjadruje poľutovanie nad nedostatočnou udržateľnosťou niektorých projektov a zdôrazňuje, že cieľom projektov by mala byť najmä tvorba pracovných miest a udržateľného rastu, ktoré by haitskému štátu pomohli zvýšiť jeho vlastné príjmy, aby bol menej závislý od zahraničnej pomoci;

                  63.

                  vyzýva Komisiu, aby zabezpečila hodnotenie udržateľnosti projektov financovaných Úniou na Haiti na základe päťročného výhľadu a aby orgánom udeľujúcim absolutórium každoročne podávala správu;

                  64.

                  naliehavo vyzýva Komisiu, aby pokračovala v úsilí o posilnenie haitskej vlády a administratívy; žiada Komisiu, aby predložila správu o situácii a prijatých opatreniach;

                  65.

                  vyjadruje poľutovanie nad nedostatočnou koordináciou medzi delegáciou Únie a zastúpením Komisie pre humanitárnu pomoc a civilnú ochranu; podporuje posilnenú koordináciu medzi všetkými subjektmi Únie v krajine; naliehavo preto vyzýva Komisiu, aby zabezpečila väčšiu súdržnosť a doplnkovosť humanitárnej a rozvojovej pomoci na politickej úrovni, ako aj v praxi;

                  66.

                  naliehavo vyzýva Komisiu, aby sa vôbec prvé hodnotenie celkového vplyvu programu pomoci Únie pre Haiti, ktoré sa odkladalo, uskutočnilo v roku 2013;

                  67.

                  trvá na tom, na základe skutočnosti, že v súčasnosti Európsky parlament ani občania Únie nemajú prístup k informáciám o výsledkoch dosiahnutých v rámci programov a projektov v Haiti financovaných Úniou, aby Komisia do konca roka 2013 podstatne zlepšila svoju politiku, pokiaľ ide o verejnú dostupnosť monitorovania programov a projektov;

         Spolupráca s medzinárodnými organizáciami

                  68.

                  je hlboko znepokojený zisteniami Dvora audítorov, že väčšina chýb v prípade platieb sa zistila v dohodách o grantoch a príspevkoch s medzinárodnými organizáciami, keď v 58 % audítovaných operácií sa vyskytli chyby; preto má za to, že záruky, pokiaľ ide o realizáciu kontroly a ďalšieho sledovania finančných prostriedkov Únie v rámci spoločného hospodárenia, nie sú uspokojivé, a vyzýva všetky zainteresované strany na nápravu danej situácie;

                  69.

                  vyjadruje poľutovanie nad tým, že skupine World Bank Group (WBG) trvalo tak dlho, aby sa podelila s útvarmi Komisie o svoje správy vnútorného auditu; vyjadruje poľutovanie nad tým, že zatiaľ neexistujú udržateľné riešenia ani postupy na poskytovanie potrebných finančných informácií skupinou WBG inštitúciám Únie, a to vo všetkých prípadoch; vyzýva WBG a Komisiu, aby urýchlene dospeli k uspokojivému záveru diskusií v tejto oblasti; vyzýva Komisiu, aby informovala Európsky parlament o pokroku v týchto diskusiách;

                  70.

                  súhlasí s Komisiou, že ak sa nenájde žiadne udržateľné riešenie, pokiaľ ide o poskytovanie potrebných finančných informácií skupinou WBG príslušnej inštitúcii Únie, bude to mať následky pre budúcu spoluprácu s WBG; vyzýva Komisiu, aby zastavila svoje dohody o grantoch a príspevkoch s WBG, ak sa nenájde žiadne riešenie;

         Investičný nástroj

                  71.

                  pripomína, že prostriedky pridelené na investičný nástroj z deviateho a desiateho ERF dosahovali pre krajiny AKT a ZKÚ sumu 3 185,5 milióna EUR;

                  72.

                  opakuje svoje poľutovanie nad tým, že na investičný nástroj sa nevzťahuje vyhlásenie o vierohodnosti Dvora audítorov ani postup udelenia absolutória Európskym parlamentom, hoci EIB vykonáva operácie v mene Únie a s rizikom pre Úniu, pričom využíva zdroje ERF;

                  73.

                  víta dobrú spoluprácu vedenia EIB s Európskym parlamentom v súvislosti s každoročným postupom udeľovania absolutória pre ERF formou výmeny názorov na schôdzach výborov;

                  74.

                  víta skutočnosť, že od 1. januára 2012 sa zavádza nový rámec na meranie výsledkov (Results Measurement Framework (REM)) pre všetky operácie mimo Únie, ktorý zabezpečí ex ante hodnotenie očakávaných príspevkov na rozvojové ciele Únie a krajiny (pilier 1), očakávanú kvalitu a výsledky operácií vrátane hospodárskych, sociálnych, ekologických a inštitucionálnych výsledkov projektu (pilier 2) a očakávanú adicionalitu EIB súvisiacu s trhovými alternatívami (pilier 3), ako aj na monitorovanie ukazovateľov dovtedy, kým sa projekt úplne nezrealizuje a neuvedie do prevádzky a kým sa nebudú dať zmerať prvé výsledky rozvoja; očakáva, že EIB zabezpečí prvé hodnotenie fungovania REM v rámci postupu udeľovania absolutória za rok 2012;

                  75.

                  opakuje svoju výzvu EIB, aby priamejšie spojila svoje financovanie projektov so znižovaním chudoby a plnením MRC, dodržiavaním ľudských práv, demokraciou, dobrou správou vecí verejných, sociálnou zodpovednosťou podnikov, dôstojnými pracovnými podmienkami a ekologickými zásadami;

                  76.

                  víta uvedený zámer EIB, pokiaľ ide o zabezpečenie obmedzujúcej politiky poskytovania úverov na financovanie nových elektrární spaľujúcich čierne uhlie a lignit; naliehavo vyzýva EIB, aby uplatňovala túto politiku;

                  77.

                  víta opatrenia, ktoré EIB prijala v reakcii na požiadavku Európskeho parlamentu na väčšiu transparentnosť vo forme zverejňovania každého nového úveru na internetových stránkach EIB ešte pred schválením radou, pričom sa na týchto stránkach uvádzajú aj všetky finančné medzičlánky, ktoré majú prospech z EIB (spolu s kontaktnými informáciami), a skutočnosť, že sa od malých a stredných podnikov (MSP), ktoré ako medzičlánky prijímajú úver od EIB, požaduje, aby vytvorili internetovú stránku venovanú tomuto produktu určenú komunite MSP;

                  78.

                  pripomína, že trojstranná dohoda medzi Komisiou, EIB a Dvorom audítorov vymedzuje úlohu Dvora audítorov pri kontrolovaní ERF, ktoré spravuje EIB; opakuje svoju výzvu Dvoru audítorov, aby vypracoval osobitnú správu o účinnosti a efektívnosti ERF spravovaných EIB z hľadiska znižovania chudoby;

                  79.

                  konštatuje tiež, že súčasná Správna rada EIB sa skladá zo ôsmich žien a 20 mužov; nabáda členské štáty, aby zvážili vymenúvanie kandidátov oboch pohlaví, aby sa dosiahlo rodovo vyváženejšie zastúpenie v Správnej rade EIB;

         Zahrnutie ERF do rozpočtu

                  80.

                  zdôrazňuje nutnosť predvídateľnosti pomoci a nutnosť demokratickej kontroly, ktoré je možné dosiahnuť, len ak ERF bude súčasťou všeobecného rozpočtu Únie; zdôrazňuje, že zahrnutie do rozpočtu by znížilo transakčné náklady a zjednodušilo by podávanie správ a účtovné požiadavky tým, že by existoval iba jeden súbor administratívnych pravidiel a rozhodovacích štruktúr namiesto dvoch; zdôrazňuje, že začlenenie ERF do rozpočtu neznamená, že bude možné znížiť celkové výdaje na rozvojovú spoluprácu;

                  81.

                  víta záväzok Komisie (24) navrhnúť začlenenie ERF do rozpočtu v roku 2020, keď sa skončí platnosť Dohody z Cotonou; očakáva, že Komisia splní tento záväzok a prijme primerané opatrenia na uľahčenie začlenenia ERF do rozpočtu Únie počnúc VFR po roku 2020; domnieva sa, že v súvislosti s prebiehajúcou rozpočtovou a hospodárskou krízou existuje v súčasnosti príliš vysoké riziko, že začlenenie ERF do rozpočtu povedie k zníženiu celkového objemu finančných prostriedkov na spoluprácu s partnermi z krajín AKT; preto trvá na tom, že ak sa má zvážiť začlenenie do rozpočtu v prípade VFR 2014 – 2020, musí to znamenať prevod celého finančného krytia ERF, ako to navrhuje Komisia (30,3 miliardy EUR v cenách z roku 2011) (25), do okruhu 4 Globálna Európa a za žiadnych okolností to nesmie byť použité ako zámienka pre zníženie celkových výdavkových stropov na vonkajšiu činnosť Únie vo všeobecnosti, a konkrétne na rozvojovú pomoc;

                  82.

                  víta záväzok Komisie zosúladiť kontrolnú právomoc Európskeho parlamentu vo vzťahu k ERF s jeho kontrolnou právomocou v súvislosti so všeobecným rozpočtom Únie, najmä pokiaľ ide o nástroj rozvojovej spolupráce; naliehavo vyzýva Komisiu, aby v tomto zmysle bezodkladne predložila konkrétne návrhy a začala dialóg s cieľom stanoviť presnú podobu, akú môže v budúcnosti nadobudnúť kontrola, ktorú bude Európsky parlament vykonávať nad strategickým rozhodovaním týkajúcim sa ERF.

         (1)  Ú. v. EÚ C 344, 12.11.2012, s. 243.

         (2)  Ú. v. EÚ C 348, 14.11.2012, s. 130.

         (3)  Ú. v. ES L 317, 15.12.2000, s. 3.

         (4)  Ú. v. EÚ L 287, 28.10.2005, s. 4.

         (5)  Ú. v. ES L 314, 30.11.2001, s. 1 a Ú. v. ES L 324, 7.12.2001, s. 1.

         (6)  Ú. v. EÚ L 109, 26.4.2007, s. 33.

         (7)  Ú. v. ES L 156, 29.5.1998, s. 108.

         (8)  Ú. v. ES L 317, 15.12.2000, s. 355.

         (9)  Ú. v. EÚ C 306 E, 15.12.2006, s. 373.

         (10)  Ú. v. EÚ C 279 E, 19.11.2009, s. 100.

         (11)  Ú. v. ES L 191, 7.7.1998, s. 53.

         (12)  Ú. v. EÚ L 83, 1.4.2003, s. 1.

         (13)  Ú. v. EÚ L 78, 19.3.2008, s. 1.

         (14)  Vyššie uvedená výročná o finančnom hospodárení ôsmeho, deviateho a desiateho Európskeho rozvojového fondu v roku 2011.

         (15)  Ú. v. EÚ C 199 E, 7.7.2012, s. 37.

         (16)  Oznámenie Komisie z 21. apríla 2010 s názvom Dane a rozvoj – Spolupráca s rozvojovými krajinami na podpore dobrej správy v daňových záležitostiach.

         (17)  Tamže.

         (18)  Osobitné správy Európskeho dvora audítorov č. 1/2010 a č. 13/2011.

         (19)  Pracovný dokument útvarov Komisie s názvom Výročná správa za rok 2012 o rozvojovej politike a politike vonkajšej pomoci Európskej únie a o ich vykonávaní v roku 2011, s. 67.

         (20)  Tamže, s. 90.

         (21)  Tamže, s. 113.

         (22)  Oznámenie Komisie z 13. októbra 2011 s názvom Budúci prístup k rozpočtovej podpore EÚ pre tretie krajiny.

         (23)  Ako sa požaduje v odseku 52 uznesenia Európskeho parlamentu z 5. júla 2011 o budúcnosti rozpočtovej podpory EÚ pre rozvojové krajiny [prijaté texty, P7_TA(2011)0317] a v odseku 42 správy o udelení absolutória za rok 2010.

         (24)  Oznámenie Komisie z 29. júna 2011 s názvom Rozpočet stratégie Európa 2020.

         (25)  Tamže.


title: 2012/800/EÚ: Rozhodnutie Európskeho parlamentu z  23. októbra 2012 o absolutóriu za plnenie rozpočtu Európskeho úradu pre bezpečnosť potravín za rozpočtový rok 2010#Uznesenie Európskeho parlamentu z  23. októbra 2012 s poznámkami, ktoré je neoddeliteľnou súčasťou jeho rozhodnutia o absolutóriu za plnenie rozpočtu Európskeho úradu pre bezpečnosť potravín za rozpočtový rok 2010

text:
               20.12.2012

               SK

               Úradný vestník Európskej únie

               L 350/76

         ROZHODNUTIE EURÓPSKEHO PARLAMENTU
   z 23. októbra 2012
   o absolutóriu za plnenie rozpočtu Európskeho úradu pre bezpečnosť potravín za rozpočtový rok 2010
   (2012/800/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskeho úradu pre bezpečnosť potravín za rozpočtový rok 2010,

               —

               so zreteľom na správu Dvora audítorov o overení konečnej ročnej účtovnej závierky Európskeho úradu pre bezpečnosť potravín za rozpočtový rok 2010 spolu s odpoveďami úradu (1),

               —

               so zreteľom na odporúčanie Rady z 21. februára 2012 (06083/2012 – C7-0051/2012),

               —

               so zreteľom na svoje rozhodnutie z 10. mája 2012 (2), ktorým odkladá rozhodnutie o absolutóriu za plnenie rozpočtu Európskeho úradu pre bezpečnosť potravín za rozpočtový rok 2010, jeho sprievodné uznesenie a odpovede výkonného riaditeľa Európskeho úradu pre bezpečnosť potravín,

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,

               —

               so zreteľom na nariadenie Európskeho parlamentu a Rady (ES) č. 178/2002 (4),ktorým sa zriaďuje Európsky úrad pre bezpečnosť potravín, a najmä na jeho článok 44,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

               —

               so zreteľom na spoločné vyhlásenie o decentralizovaných agentúrach a k nemu priložený spoločný prístup, ktoré boli dohodnuté v júni 2012 Európskym parlamentom, Radou a Komisiou na základe práce vykonanej medziinštitucionálnou pracovnou skupinou pre decentralizované agentúry zriadenou v marci 2009, a najmä na ich časti o správe, prevádzke, plánovaní, zodpovednosti a transparentnosti spoločného prístupu,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na druhú správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A7-0299/2012),

               1.

               udeľuje výkonnému riaditeľovi Európskeho úradu pre bezpečnosť potravín absolutórium za plnenie rozpočtu úradu za rozpočtový rok 2010;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi Európskeho úradu pre bezpečnosť potravín, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 366, 15.12.2011, s. 106.

      (2)  Ú. v. EÚ L 286, 17.10.2012, s. 367.

      (3)  Ú. v. ES L 248, 16.9.2002, s. 1.

      (4)  Ú. v. ES L 31, 1.2.2002, s. 1.

      (5)  Ú. v. ES L 357, 31.12.2002, s. 72.

      UZNESENIE EURÓPSKEHO PARLAMENTU
      z 23. októbra 2012
      s poznámkami, ktoré je neoddeliteľnou súčasťou jeho rozhodnutia o absolutóriu za plnenie rozpočtu Európskeho úradu pre bezpečnosť potravín za rozpočtový rok 2010
      EURÓPSKY PARLAMENT,

                  —

                  so zreteľom na konečnú ročnú účtovnú závierku Európskeho úradu pre bezpečnosť potravín za rozpočtový rok 2010,

                  —

                  so zreteľom na správu Dvora audítorov o overení konečnej ročnej účtovnej závierky Európskeho úradu pre bezpečnosť potravín za rozpočtový rok 2010 spolu s odpoveďami úradu (1),

                  —

                  so zreteľom na odporúčanie Rady z 21. februára 2012 (06083/2012 – C7-0051/2012),

                  —

                  so zreteľom na svoje rozhodnutie z 10. mája 2012 (2), ktorým odkladá rozhodnutie o absolutóriu za plnenie rozpočtu Európskeho úradu pre bezpečnosť potravín za rozpočtový rok 2010, jeho sprievodné uznesenie a odpovede výkonného riaditeľa úradu,

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,

                  —

                  so zreteľom na nariadenie Európskeho parlamentu a Rady (ES) č. 178/2002 (4), ktorým sa zriaďuje Európsky úrad pre bezpečnosť potravín, a najmä na jeho článok 44,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

                  —

                  so zreteľom na spoločné vyhlásenie o decentralizovaných agentúrach a k nemu priložený spoločný prístup, ktoré boli dohodnuté v júni 2012 Európskym parlamentom, Radou a Komisiou na základe práce vykonanej medziinštitucionálnou pracovnou skupinou pre decentralizované agentúry zriadenou v marci 2009, a najmä na ich časti o správe, prevádzke, plánovaní, zodpovednosti a transparentnosti spoločného prístupu,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na druhú správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A7-0299/2012),

                  A.

                  keďže 10. mája 2012 Európsky parlament odložil svoje rozhodnutie o absolutóriu a účtovnej závierke Európskeho úradu pre bezpečnosť potravín (úrad) za rozpočtový rok 2010;

                  B.

                  keďže úrad poskytol orgánu udeľujúcemu absolutórium podrobné odpovede v listoch z 29. júna 2012 a 20. augusta 2012;

                  C.

                  keďže absolutórium je platný nástroj Európskeho parlamentu, ktorý si vyžaduje rozhodnutie založené na faktických a zásadných argumentoch; v tejto súvislosti pripomína platné pravidlá, t. j. Služobný poriadok úradníkov a podmienky zamestnávania ostatných zamestnancov Európskych spoločenstiev, nariadenie o rozpočtových pravidlách, ktoré sa vzťahujú na všeobecný rozpočet Európskych spoločenstiev, nariadenie o založení úradu a osobitné politiky a postupy stanovené úradom,

         Rozpočet a finančné hospodárenie

                  1.

                  berie na vedomie vyhlásenie úradu o tom, že v súčasnosti boli prijaté primerané opatrenia na zlepšenie finančného hospodárenia a že miera plnenia, pokiaľ ide o viazané rozpočtové prostriedky, sa v roku 2011 blížila k 100 %;

                  2.

                  víta prijaté informácie o výraznom znížení nákladov na zasadnutia správnej rady, ktoré v roku 2010 dosiahli 6 175 EUR na člena; vyzdvihuje najmä zníženie výdavkov o 66 % oproti roku 2010, ktoré sa dosiahlo prechodom na audiostreaming na požiadanie s angličtinou ako jediným jazykom používaným na zasadnutiach správnej rady a konaním všetkých zasadnutí v priestoroch úradu v Parme;

         Proces správy zmlúv

                  3.

                  berie na vedomie, že úrad vytvoril nástroj pre granty a verejné obstarávanie na zlepšenie monitorovania postupu zadávania zákaziek, správy zmlúv a schopnosti odhadu platieb; poznamenáva, že nová databáza pre verejné obstarávanie a granty bola spustená 28. júna 2012;

         Konflikt záujmov a transparentnosť

                  4.

                  konštatuje, že hlavnou úlohou úradu je poskytovať nezávislé a transparentné vedecké poradenstvo v otázkach, ktoré majú priamy alebo nepriamy dosah na bezpečnosť potravín a krmovín;

                  5.

                  poukazuje na potrebu prijať opatrenia s cieľom zachovať dôveryhodnosť úradu;

                  6.

                  víta skutočnosť, že v októbri 2012 je naplánovaná povinná schôdza všetkých členov správnej rady o etike a bezúhonnosti, a vyzýva správnu radu, aby účinne presadzovala svoj kódex správania a aby prijala ustanovenia na predchádzanie a sankcionovanie prípadov tzv. otáčavých dverí v budúcnosti, aby sa vyhla situáciám podobným ako v prípade týkajúcom sa jednej z jej bývalých predsedníčok v roku 2010;

                  7.

                  už v minulosti sa zaoberal určitými nedostatkami v súvislosti s konfliktom záujmov, vyhlásením o záujmoch a transparentnosťou; zdôrazňuje, že bývalá predsedníčka správnej rady úradu v roku 2010 neoznámila, že je členkou rady Medzinárodného inštitútu pre prírodné vedy (ILSI), pričom ILSI je financovaný podnikmi z potravinárskeho, chemického a farmaceutického priemyslu; berie na vedomie, že členov správnej rady úradu nevymenúva výkonný riaditeľ, a preto ich ani nemôže odvolať;

                  8.

                  víta záväzok úradu navrhnúť správnej rade voľbu jej predsedu verejným hlasovaním; je presvedčený o tom, že transparentný postup posilní zodpovednosť správnej rady;

                  9.

                  pozorne berie na vedomie všetky nové politiky, pravidlá, vykonávacie opatrenia a akcie, ktoré sa zaviedli od roku 2007 s cieľom predchádzať konfliktom záujmov medzi vedeckými pracovníkmi a zamestnancami; v tejto súvislosti víta kódex správania správnej rady úradu a jej aktívny prístup k revízii svojich vyhlásení o záujmoch, ako aj nové pravidlá kontroly v oblasti konfliktov záujmov, ktoré platia od júla 2012 a ktoré sa proaktívne využili pri obnove vedeckých skupín; je odhodlaný monitorovať vplyv týchto opatrení; bude aj naďalej vyzývať výkonného riaditeľa na pravidelnú výmenu názorov, podporovať výmenu informácií aj prostredníctvom kontaktnej osoby vymenovanej zo svojich členov a navštevovaním úradu každé dva roky; pripomína, že posledná návšteva sa uskutočnila v máji 2012;

                  10.

                  berie na vedomie, že nová politika úradu týkajúca sa „nestrannosti a vedeckých rozhodovacích procesov“ nadobudla platnosť spolu s jej vykonávacími predpismi v júli 2012 a že nová definícia úradu týkajúca sa konfliktu záujmov je v súlade s usmerneniami OECD; na základe informácií úradu konštatuje, že porušenie pravidiel politiky nestrannosti odborníkom sa trestá päťročným vylúčením; navrhuje, aby sa do vykonávacích pravidiel politiky nestrannosti ako ich súčasť vložil vyčerpávajúci zoznam primeraných sankcií;

                  11.

                  berie na vedomie, že úrad naplánoval vykonať hodnotenie svojej politiky nestrannosti do konca roka 2013 a zaviazal sa, že okrem iného zváži možnosť zverejnenia výsledkov postupu v prípade straty dôvery vrátane výsledkov postupu overovania bezúhonnosti vedeckého skúmania a rozšíri a posilní mandát svojho výboru pre otázky konfliktu záujmov napríklad podobným mandátom, ako má výbor pre etické štandardy a predchádzanie konfliktu záujmov francúzskej agentúry pre sanitárnu bezpečnosť potravín, životného prostredia a práce (ANSES); očakáva, že úrad bude o tejto veci informovať orgán udeľujúci absolutórium ešte pred začiatkom ďalšieho postupu udeľovania absolutória;

                  12.

                  vyzýva úrad, aby svoju politiku nestrannosti ďalej posilnil a zvážil prijatie pravidiel obsahujúcich okrem iného sankcie a zverejnenie životopisov a vyhlásení o záujmoch interných odborníkov a vedcov;

                  13.

                  je pevne presvedčený, že je potrebné urobiť nevyhnutné kroky v prípade výskytu nedodržania platných pravidiel; domnieva sa, že v takýchto prípadoch by mal úrad vypracovať akčný plán s presným harmonogramom zameraný na nápravu nedostatkov, že jeho vykonávanie by mal monitorovať Európsky parlament a že problémy by sa mali riešiť zmenou platných pravidiel a nariadení s cieľom odstrániť prípadné medzery;

                  14.

                  berie na vedomie vyhlásenie úradu o tom, že 4. júla 2012 schválil politiku v oblasti prijímania darov a pohostinnosti; oceňuje túto iniciatívu a vyzýva úrad na zverejnenie uvedenej politiky na svojich internetových stránkach;

                  15.

                  berie na vedomie skutočnosť, že úrad na 1. októbra 2012 naplánoval svoje prvé hodnotenie náhodnej vzorky vyhlásení o záujmoch s cieľom overiť ich súlad s novoprijatou politikou nestrannosti a vykonávacími predpismi; očakáva, že úrad oznámi orgánu udeľujúcemu absolutórium závery uvedeného hodnotenia do 1. marca 2013, aby ich mohol zohľadniť v ďalšom postupe udeľovania absolutória;

                  16.

                  berie na vedomie záväzok úradu spolupracovať s Komisiou s cieľom stanoviť spôsob, akým bude môcť verejnosť získať plný prístup k nezverejneným nespracovaným údajom;

                  17.

                  všíma si, že v júni 2012 bolo obnovených osem skupín odborníkov úradu a jeho vedecký výbor; víta skutočnosť, že úrad na svojich internetových stránkach zverejnil vyhlásenie o záujmoch novovymenovaných odborníkov, ale konštatuje, že niektoré životopisy doteraz chýbajú; vyzýva úrad, aby do 1. januára 2013 zverejnil všetky životopisy;

                  18.

                  berie na vedomie, že v roku 2011 bolo vymenovaných 37 odborníkov do dvoch odborných skupín ešte pred tým, ako úrad prijal svoju novú politiku týkajúcu sa nestrannosti a vedeckých rozhodovacích procesov; súhlasí preto s iniciatívou úradu preveriť do 31. októbra 2012 vyhlásenia o záujmoch na základe novoprijatej politiky a vykonávacích predpisov; vyzýva úrad, aby o výsledkoch postupu skríningu informoval orgán udeľujúci absolutórium pred začiatkom ďalšieho postupu udeľovania absolutória;

                  19.

                  vyzýva úrad, aby vo svojich výročných správach o činnosti venoval osobitnú časť opisu opatrení prijatých na prevenciu a riešenie konfliktu záujmov, ktorá by mala okrem iného zahŕňať:

                              —

                              počet údajných prípadov konfliktu záujmov, ktoré boli preverené,

                              —

                              počet prípadov „otáčavých dverí“,

                              —

                              opatrenia prijaté v jednotlivých kategóriách prípadov,

                              —

                              počet konaní začatých v prípade straty dôvery a ich výsledky,

                              —

                              uplatnené sankcie;

                  20.

                  nabáda úrad, aby zlepšil otvorenosť a transparentnosť postupu hodnotenia rizika, lepšie zohľadnil nezávislú odborne recenzovanú vedeckú literatúru a aby v prípade, že odmietne odlišné názory, poskytol podrobné odôvodnenie; vyzýva úrad, aby posilnil dialóg a spoluprácu s externými odborníkmi a národnými agentúrami, najmä ak majú odlišné názory na konkrétny postup hodnotenia rizika;

                  21.

                  vo všeobecnosti víta spoločné vyhlásenie a spoločný prístup k vyššie uvedeným decentralizovaným agentúram, ktoré riešia niektoré významné otázky týkajúce sa udelenia absolutória a domnieva sa, že plán ďalších krokov týkajúcich sa spoločného prístupu, ktorý Komisia predloží do konca roka 2012, tieto otázky riadne zohľadní;

                  22.

                  pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie z 10. mája 2012 (6) o výkonnosti, finančnom hospodárení a kontrole agentúr.

         (1)  Ú. v. EÚ C 366, 15.12.2011, s. 106.

         (2)  Ú. v. EÚ L 286, 17.10.2012, s. 367.

         (3)  Ú. v. ES L 248, 16.9.2002, s. 1.

         (4)  Ú. v. ES L 31, 1.2.2002, s. 1.

         (5)  Ú. v. ES L 357, 31.12.2002, s. 72.

         (6)  Ú. v. EÚ L 286, 17.10.2012, s. 388.